skillingstryk
Skillingstryk er en slags småtryk, oftest et enkelt trykark, evt. falset et antal gange til 4, 8 eller 16 sider (undertiden sågar til en lille bog på 24 sider). Typisk fortæller de en sensationel historie, baseret på fx aktuel bysladder, begivenheder i kongehuset, tragiske kvindeskæbner eller opsigtsvækkende forbrydelser og retssager.
Skillingstryk kunne også rumme viser, skillingsviser, eller de kunne bestå af kun et enkelt lille trykark med en sensationel og højaktuel historie, såkaldte flyveblade, som det hed frem til omkring år 1800.
Skillingstryk var udbredt over hele Europa fra slutningen af 1500-tallet og frem til ca. år 1900. De blev solgt på gader eller markedspladser og fik deres navn efter prisen, én eller et par skilling.